Memorandum aan Ramaphosa, Motshekga oor sluiting van skole(Argieffoto) Solidariteit en die Solidariteit Skoleondersteuningsentrum (SOS) het Vrydag ŉ omvattende memorandum aan die kabinet gestuur waarin hulle met die hulp van internasionale navorsing aantoon waarom skole nie te midde van die Covid-19-pandemie weer moet sluit nie. “Navorsing wys dit is nie in belang van die kind, die groter ekonomie of selfs die geveg teen die verspreiding van die virus om skole te sluit nie. Die skade is veral in armer gemeenskappe,” het dr. Dirk Hermann, bestuurshoof van Solidariteit, gesê. ŉ Vurige debat heers in hierdie stadium oor die kwessie of skole weer moet sluit terwyl infeksies aanhou toeneem. Verskeie onderwysvakbonde eis onder meer dat skole nou moet sluit en eers weer moet heropen wanneer die pandemie sy piek bereik het. Daar is egter geen ooreenstemming oor wanneer dít kan wees nie. Navorsing wat vandeesweek bekend gemaak is, wys dat hongersnood onder kinders aan die begin van die afsonderingstydperk byna verdubbel het. Nagenoeg nege miljoen kinders is ook daagliks afhanklik van voedingskemas by skole. Solidariteit sê ŉ meer genuanseerde benadering is nodig om te besluit of skole moet oopbly. “Eenvoudig oop- of toe- argumente kan nie werk nie. Skole moet volgens hulle unieke omstandighede besluite neem. Die virus gaan nog lank met ons wees en ons moet leer om verantwoordelik daarmee saam te leef,” het Hermann gesê. Regter Hans Fabricius het vroeër in ŉ hooggeregshofuitspraak waarin hy ŉ aansoek dat skole gesluit moet bly van die hand gewys het, gesê daar moet volledig met die reg op lewe gehandel word en nie net met die voorkoming van sterftes nie. “Die reg op lewe beteken iets meer as biologiese lewe. Dit is verweef met die waardigheid van mense. Albei is sentraal in ŉ samelewing waarin elke lid van die gemeenskap erken en waardeer word,” het Fabricius gesê. Melanie Buys, hoof van ontwikkeling by die SOS, het gesê die pandemie kan nie onderwys en die ekonomie onbepaald tot stilstand bring totdat daar eendag ŉ teenmiddel gevind word nie. “Dit is nodig om die veranderende konteks in ag te neem en om werkbare planne te beraam om onderwys voort te sit, sonder om die beste belang van onderwysers en leerders op die kort- en langtermyn te ondergrawe.” Dr. Dirk Hermann. (Foto: Reint Dykema) Buys het gesê die SOS ondersteun die verantwoordelike en veilige oopmaak van skole en dat skole se bestuur en skoolbeheerliggame hul unieke omstandighede die beste ken en kan besluit hoe hulle die situasie hanteer. Tegnologie soos aanlyn klasse bied ook oplossings wat in die verlede bykans ondenkbaar was. Hermann skryf in die brief aan Ramaphosa en Motshekga die belangrikste kwessie bly die beste belang van kinders. Hy sê ook ŉ sluiting van skole gaan vernietigend wees vir beheerliggaamposte en dat dit maklik vir ŉ vakbond soos Sadtu is om te eis dat skole toemaak, terwyl hul lede in die openbare sektor werk en steeds ten volle betaal word. Hermann sê die skoolstelsel moet ook binne die konteks van die groter ekonomie en gemeenskap gesien word en dat die ekonomie nie oopgestel kan word terwyl skole gesluit bly nie. “Baie kinders gaan sonder toesig by die huis moet wees. Hulle gaan blootgestel wees en die risiko van virusoordrag word groter as kinders hulself in die gemeenskap moet besig hou. Skole is ŉ baie meer gedissiplineerde omgewing.”